EESTI ADVOKATUURI JUHATUS

ISTUNGI PROTOKOLL

2. oktoober 2018. a nr 20

Tallinn

Assotsieerunud liikme peatamise aluse muutmine AdvS § 35 lg 1 p 2 alusel

Advokatuuri assotsieerunud liige A (liikmesus peatatud) palub muuta enda liikmesuse peatamise alust AdvS § 35 lg 1 p 2 alusel. Kui juhatus leiab, et liikmesuse peatamine ei ole võimalik, siis ta soovib advokatuurist välja astuda AdvS § 36 lg 1 p 1 alusel selle kuupäeva seisuga, mil ta esitas juhatusele vastava avalduse.

A esitas dokumendid, millest nähtub, et ta on pädev tegutsema lepitajana. Samuti informeeris A, et otsib hetkel tööd õppejõuna.

Juhatus leiab, et vastavalt vajadusele lepitajana tegutsemine ei ole aluseks, et peatada liikmesus AdvS § 35 lg 1 p 2 alusel. AdvS § 35 lg 1 p 2 sätestab, et advokatuuri liikmesuse võib peatada juhatuse otsusega, kui isik astub avalikku teenistusse või asub töö- või teenistuslepingu alusel tööle ülikooli õigusteaduse õppekava täitmist nõudval ameti- või töökohal, tingimusel et tööandja tegevusalaks ja töö sisuks ei ole õigusteenuse osutamine kolmandatele isikutele. Lepitajana tegutsedes on teenuse sisuks õigusteenuse osutamine kolmandatele isikutele. AdvS § 40 lg 1 kohaselt on õigusteenus kutsetegevusena õigusnõustamine, isiku esindamine või kaitsmine kohtus, kohtueelses menetluses või mujal ning isikule dokumendi koostamine ja tema huvides muu õigustoimingu tegemine. AdvS § 41 loetleb vandeadvokaadi pädevusse kuuluvad ülesanded ja sama paragrahvi punktist 6 tulenevalt on vandeadvokaat pädev tegutsema vahekohtuniku ja lepitusseaduses sätestatud korras lepitajana.

Asjaolu, et A otsib tööd õppejõuna, ei ole aluseks, et peatada tema liikmesus AdvS § 35 lg 1 p 2 alusel. Liikmesuse peatamine AdvS § 35 lg 1 p 2 alusel eeldab, et isik töötab paragrahvis viidatud ametikohal.

Kuivõrd juhatus ei pea võimalikuks peatada A liikmesust, otsustas juhatus ta advokatuurist välja arvata AdvS § 36 lg 1 p 1 alusel.

Juhatus

O T S U S T A S:

Mitte peatada A liikmesust.

Arvata A advokatuurist välja.